Diari Oficial de la Generalitat Valenciana


Sumari del DOGV 3339, del 28-09-1998 (1998/8045)

RESOLUCIÓ de 15 de setembre de 1998, de la Sotssecretaria de Justícia de la Conselleria de Benestar Social, per la qual es convoquen a concurs de trasllat places vacants de secretaries de jutjats de pau de més de 7.000 habitants a la Comunitat Valenciana, entre secretaris de pau per a extingir i oficials de l'administració de justícia.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3339

Data del DOGV
:   28-09-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/8045


Data del document
:   25-09-1998

Organisme emissor
:   Conselleria de Benestar Social

Tipus de document
:   Resolució

RESOLUCIÓ de 15 de setembre de 1998, de la Sotssecretaria de Justícia de la Conselleria de Benestar Social, per la qual es convoquen a concurs de trasllat places vacants de secretaries de jutjats de pau de més de 7.000 habitants a la Comunitat Valenciana, entre secretaris de pau per a extingir i oficials de l'administració de justícia. [1998/L8045]
  
Havent-hi vacants en l'administració de justícia de llocs de treball del cos per a extingir de secretaris de jutjats de pau de poblacions de més de 7.000 habitants, dotats pressupostàriament, i la provisió dels quals es considera convenient a causa de les necessitats del servei, procedeix convocar concurs de trasllat d'acord amb allò establit en els articles 455, 481 i 494 de la Llei Orgànica 6/85, d'1 de juliol, del Poder Judicial, amb el Reglament Orgànic de Secretaris de Justícia Municipal, aprovat per Decret de 12 de juny de 1970, i amb el capítol III del títol IV del Reglament Orgànic dels Cossos d'Oficials, d'Auxiliars i d'Agents de l'Administració de Justícia, aprovat per Reial Decret 249/96, de 16 de febrer.
  
Per tot això, s'ha decidit convocar concurs per a la provisió dels llocs que s'indiquen en l'annex I, d'acord amb les bases que s'indiquen tot seguit.
  
Primer. Llocs que es poden sol·licitar
  
1. Podran participar en aquest concurs i sol·licitar les vacants de llocs de treball de secretaries de jutjats de pau de l'administració de justícia els funcionaris i les funcionàries que pertanyen al cos per a extingir de secretaris de jutjats de pau i els oficials i les oficials de l'administració de justícia, siga quina siga la seua situació administrativa, llevat de les persones suspenses que no hagen finalitzat el període de suspensió. Les persones funcionàries del cos de secretaris de pau tenen preferència sobre les que integren el cos d'oficials de l'administració de justícia.
  
2. L'adjudicació de les places de secretaries de jutjats de pau a oficials de l'administració de justícia no implicarà, en cap cas, ascens, canvi de cos o de categoria de les persones adjudicatàries.
  
3. Les persones que hi participen podran sol·licitar qualsevol de les places incloses en l'annex I, sempre que reunisquen els requisits generals exigits en la data d'acabament del termini de presentació de sol·licituds.
  
Aquestes vacants s'identificaran mitjançant el codi de centre de destinació, la relació de llocs de treball (RLT) i el número d'ordre de lloc de treball.
  
Segon. Requisits i condicions de participació
  
1. Els funcionaris i les funcionàries del cos per a extingir de secretaris de jutjats de pau de més de 7.000 habitants, i els del cos d'oficials de l'administració de justícia, sols podran participar-hi si en la data d'acabament del termini de presentació d'instàncies ha transcorregut un any des de la presa de possessió del seu actual lloc de treball definitiu (article 57.c) del Reial Decret 249/96).
  
2. Els funcionaris i les funcionàries en servei actiu amb destinació provisional en els òrgans que s'ofereixen estaran obligats a participar en aquest concurs.
  
Donat cas que no obtinguen destinació en el concurs, se'ls atribuirà la realització provisional d'un lloc corresponent al seu cos.
  
3. Els funcionaris i les funcionàries que es troben en les situacions d'excedència voluntària establides en l'article 34, apartats b) i c), del Reial Decret 249/96, (excedències per agrupació familiar i per interés particular), sols podran participar en el concurs si el dia d'acabament del termini de presentació de sol·licituds han transcorregut, si més no, dos anys des que van ser declarats en l'esmentada situació.
  
4. Els funcionaris i les funcionàries en situació d'excedència per a l'atenció de fills i filles a l'empara del que disposa l'article 35 del Reial Decret 249/96, sols hi podran concursar si ha transcorregut un any des de la presa de possessió de l'última destinació definitiva.
  
5. Les persones en excedència forçosa tindran l'obligació de participar en aquest concurs amb l'objectiu d'obtenir-hi un lloc de treball definitiu. Si no participen en aquest concurs o no hi obtenen lloc de treball, se'ls destinarà a qualsevol dels no adjudicats a la resta de concursants.
  
Les persones en excedència forçosa, les suspenses definitives que hagen perdut el seu lloc de treball i les excedents voluntàries de l'article 34.a) del Reglament Orgànic aprovat pel Reial Decret 249/96, gaudiran, en aquest ordre, la primera vegada que s'anuncie concurs vacant del cos a la mateixa localitat on servien quan es va produir el seu cessament en el servei actiu, de dret preferent per a ocupar-la.
  
Tercer. Barems
  
La valoració de mèrits per a l'adjudicació dels llocs de treball es farà d'acord amb aquest barem:
  
1. Els funcionaris i les funcionàries del cos per a extingir de secretaris de pau de més de 7.000 habitants tindran preferència sobre els oficials de l'administració de justícia.
  
2. Els funcionaris i les funcionàries del cos d'oficials de l'administració de justícia optaran a aquestes places després dels secretaris de pau esmentats en el punt anterior. Entre les persones que treballen d'oficials es tindran en compte les preferències següents:
  
1r. Oficials que tinguen el títol de llicenciat en Dret.
  
2n. Oficials titulars d'una secretaria de pau.
  
3r. Resta d'oficials.
  
En cadascuna de les preferències citades, la valoració de mèrits de l'antiguitat i del coneixement del valencià es farà d'aquesta manera:
  
A) Antiguitat. Pels serveis efectius en el cos s'atorgarà 1 punt per cada any complet de serveis, i es computaran proporcionalment els períodes inferiors (0,0027777 per dia, amb l'establiment dels mesos en 30 dies).
  
B) Coneixement oral i escrit de valencià. Per a la provisió dels llocs de treball continguts en l'annex I, el coneixement del valencià serà valorat de la manera següent, en els termes de la disposició addicional segona del Reial Decret 249/96, de 16 de febrer:
  
a) Certificat de Grau Elemental, oral i escrit: 2 punts.
  
b) Certificat de Grau Mitjà, oral i escrit: 4 punts.
  
c) Certificat de Grau Superior, oral i escrit: 6 punts.
  
Per a valorar aquests coneixements caldrà aportar un certificat expedit per la Junta Qualificadora de Coneixements de València, o títol homologat d'acord amb l'Ordre de 16 d'agost de 1994, de la Conselleria d'Educació i Ciència, modificada per l'Ordre de 22 de desembre de 1995, de la Conselleria de Cultura, Educació i Ciència, de Certificats de Coneixements de Valencià.
  
Quart. Models i terminis de presentació de sol·licituds
  
1. Els funcionaris i les funcionàries destinats definitivament en jutjats o tribunals de la Comunitat Valenciana, i aquells que estiguen en situació de serveis especials i excedents per atenció de fills o filles que tenen reserva de lloc de treball, i que estiguen interessats en les places que s'oferisquen en aquest concurs, presentaran la seua sol·licitud ajustada al model V-I, publicat com a annex II a aquesta resolució, en el termini de 10 dies naturals següents a la publicació d'aquesta convocatòria en el Butlletí Oficial de l'Estat.
  
2. Els funcionaris i les funcionàries destinats en llocs de les relacions de llocs de treball d'uns altres cossos de l'administració de justícia o d'unes altres administracions, que estiguen en excedència per aquesta causa en el cos de secretaris de pau o en el d'oficials, i que desitgen sol·licitar places oferides en aquest concurs com a secretari de pau o oficial, utilitzaran el model V-2 publicat com a annex II d'aquesta resolució en el termini de 10 dies naturals següents al de la publicació d'aquesta convocatòria en el Boletín Oficial del Estado.
  
3. La resta de sol·licitants que desitgen participar en aquest concurs, com ara les persones en excedència forçosa encara que tinguen una destinació provisional, les suspenses definitives que hagen perdut el lloc de treball, les participants amb destinació provisionals per haver reingressat al servei actiu, i la resta d'excedents voluntaris per agrupació familiar o per interés particular, utilitzaran el model V-3 publicat com a annex II d'aquesta resolució en el termini de 10 dies naturals següents al de la publicació d'aquesta convocatòria en el Butlletí Oficial de l'Estat.
  
4. Totes les sol·licituds, adreçades al sotssecretari de Justícia, hauran de tenir entrada al Registre General de la Sotssecretaria de Justícia, al carrer de l'historiador Chabàs, núm. 2, de València, o a la Sotssecretaria de Justícia, a l'avinguda de Maissonave, núm. 9-5B, d'Alacant, o a la Sotssecretaria de Justícia de Castelló, a la plaça de Borrul, s/n.
  
5. Les sol·licituds podran ser remeses també en la forma prevista en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Les presentades a les oficines de Correus seran enviades en qualsevol d'aquestes dues modalitats:
  
a) Per correu ordinari, i en aquest cas haurà de tenir entrada en els registres indicats en la base quarta, punt 4, abans de la data d'acabament del termini de presentació d'instàncies.
  
b) Per correu certificat, i en aquest cas es presentaran a les oficines de correus en sobre obert perquè siguen datades i segellades pel funcionari o per la funcionària de Correus abans de ser remeses. Les persones que participen en el concurs hauran d'enviar la instància que continga el segell de l'oficina de Correus, sense que puga ser admesa, una vegada passat el termini de presentació d'instàncies, aquella que no complisca aquest requisit, encara que puguen acreditar aquest aspecte posteriorment.
  
6. Les persones en excedència voluntària per interés particular adjuntaran a la seua sol·licitud una declaració de no haver sigut separades de qualsevol de les administracions públiques.
  
7. La sol·licitud per a prendre part en aquest concurs serà única per a cada funcionari o funcionària participant, encara que se sol·liciten places situades en l'àmbit territorial del Ministeri de Justícia o en el territori de les comunitats autònomes de Catalunya, País Basc, Andalusia, Canàries i Galícia, i que, per tant, figuren en les convocatòries que simultàniament a aquesta realitzen el Ministeri de Justícia i els governs autònoms, i siguen publicades en Boletín Oficial del Estado i en els butlletins oficials de les comunitats autònomes respectives.
  
Igualment, mitjançant una única instància hauran d'optar per participar des del cos en què el funcionari o la funcionària estiga en actiu, o reingressar al servei actiu en un altre cos de què formen part com a excedents.
  
Com que les destinacions obtingudes a instància del funcionari o de la funcionària són irrenunciables, donat cas que la persona que reingressa al servei obtinga destinació mitjançant concurs de trasllat, quedarà automàticament en excedència en el cos en què estava en actiu.
  
8. La sol·licitud formulada serà vinculant per a la persona peticionària una vegada transcorregut el període de presentació d'instàncies.
  
Cinquena. Peticions condicionades
  
Com que sols hi ha una plaça de secretaria de pau en cadascun dels jutjats que s'ofereixen, no es poden produir peticions condicionades en aquest concurs.
  
Sisena. Tramitació
  
El Servei de Recursos Humans de la Sotssecretaria de Justícia realitzarà l'enregistrament en procés informàtic de totes les sol·licituds de participació en aquest concurs.
  
Una vegada acabat aquest procés, es realitzarà el barem d'acord amb les dades que apareixen en l'annex III d'aquesta convocatòria.
  
Aquest annex III de cada participant serà remés a les persones sol·licitants mitjançant l'enviament a la seu de l'òrgan de destinació actual del funcionari o de la funcionària, o al domicili d'aquests si està en excedència per interés particular, per atenció de fills o filles, o per agrupació familiar, per a la qual cosa caldrà fer constar en la sol·licitud el domicili de notificació.
  
Els funcionaris i les funcionàries interessats expressaran en el termini de 10 dies que estan d'acord amb les dades que consten en l'annex III o que hi estan disconformes, tot sol·licitant-ne la correcció, per a la qual cosa hauran d'aportar en el citat termini la prova documental oportuna i la fotocòpia segellada de la instància que van presentar al seu dia, tot això d'acord amb allò establit en l'article 71.1 de la Llei de Règim Jurídic de les Administracions Públiques i del Procediment Administratiu Comú. Una vegada signat l'apartat corresponent, serà tornat al Servei de Recursos Humans de la Sotssecretaria de Justícia com a prova de conformitat o de disconformitat amb les dades que hi ha en el citat annex III.
  
No tornar el citat annex III en el termini establit serà considerat com una mostra de conformitat i d'acceptació de les dades que hi apareixen.
  
Setena. Adjudicació
  
1. L'ordre de prioritat per a l'adjudicació dels llocs de treball estarà determinat per la puntuació total obtinguda d'acord amb els barems de la base tercera.
  
2. En cas d'empat en la puntuació total, l'ordre en l'escalafó del funcionari o de la funcionària servirà per a decidir.
  
Vuitena. Caràcter de les destinacions adjudicades
  
1. Els trasllats que es deriven de la resolució d'aquest concurs tindran la consideració de voluntaris a l'efecte previst en el Reial Decret 236/88, de 4 de març, sobre indemnitzacions per raó del servei.
  
2. Les destinacions adjudicades seran irrenunciables.
  
Novena. Resolució i termini possessori
  
1. Aquesta convocatòria serà resolta per resolució provisional del sotssecretari de Justícia, de manera coordinada amb el Ministeri de Justícia i els òrgans competents de les comunitats autònomes de Catalunya, País Basc, Andalusia, Canàries i Galícia, de manera que es publiquen simultàniament als taulers d'anuncis de les sotssecretaries de Justícia d'Alacant, Castelló i València, en el Tribunal Superior de Justícia de la Generalitat Valenciana, a les audiències provincials d'Alacant, Castelló i València, al Ministeri de Justícia, a les gerències territorials de Justícia i a la resta de comunitats autònomes esmentades.
  
2. La resolució provisional indicarà el lloc d'origen de les persones interessades a què siga adjudicada destinació, la seua localitat, la seua situació administrativa si aquesta es distinta a la d'actiu, i el lloc adjudicat a cada funcionari o funcionària amb referència al centre de treball i a la localitat.
  
3. Contra la resolució provisional per la qual es resolga el concurs de trasllat, s'hi poden formular al·legacions en el termini de 10 dies comptadors des de la publicació als taulers d'anuncis indicats, davant de l'il·lustríssim senyor sotssecretari de Justícia, per a la qual cosa utilitzarà el model que s'adjunta a aquesta convocatòria com a annex IV. Una vegada siguen resoltes, el concurs de trasllat esdevindrà ferm per unes altres resolucions.
  
Les al·legacions que no hagen sigut resoltes expressament seran considerades desestimades davant de la publicació de la resolució definitiva del concurs.
  
4. El termini per a prendre possessió de la nova destinació obtinguda es trobarà dins de allò establit en l'article 55 del Reglament Orgànic aprovat pel Reial Decret 249/96, de 16 de febrer; quan es produïsca dins de la mateixa població, caldrà efectuar-ho en els 8 dies naturals següents al cessament.
  
5. El termini per a la presa de possessió començarà a contar-se des de l'endemà del cessament.
  
6. Si la resolució comporta reingressament al servei actiu, el termini de presa de possessió haurà de ser computat des de la citada publicació.
  
7. Si no s'aconseguira la simultaneïtat de publicació de la resolució en el Diari Oficial de la Generalitat Valenciana amb la del Butlletí Oficial de l'Estat, els terminis es computaran des de l'endemà de la publicació en el Butlletí Oficial de l'Estat.
  
8. El còmput dels terminis possessoris s'iniciarà quan acaben els permisos o les llicències que estiguen gaudint els funcionaris o les funcionàries, llevat que per circumstàncies excepcionals correctament motivades se suspenga o es revoque el gaudi d'aquells.
  
Deu. Recursos
  
Contra aquesta resolució, que esgota la via administrativa, s'hi podrà interposar, amb la comunicació prèvia preceptiva a aquesta Sotssecretaria de Justícia, el recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, d'acord amb allò establit en l'article 110.3 de la Llei 30/92, de Règim Jurídic de les Administracions Públiques i del Procediment Administratiu Comú, i amb els articles 58.1 de la Llei de la Jurisdicció Contenciosa Administrativa i 57.2.f) de la Llei de Jurisdicció Contenciosa Administrativa (disposició addicional onzena de la Llei 30/92). Tot això sense perjudici d'utilitzar qualsevol altra via que es considere oportuna.